ประธานสภาผู้แทนราษฎร ย้ำแนวคิดการแก้ไขรัฐธรรมนูญทุกฝ่ายต้องหารือร่วมกัน เพื่อวางแนวทางว่าต้องการให้ประชาธิปไตยเป็นไปในทิศทางไหน
ประธานสภาผู้แทนราษฎร ย้ำแนวคิดการแก้ไขรัฐธรรมนูญทุกฝ่ายต้องหารือร่วมกัน เพื่อวางแนวทางว่าต้องการให้ประชาธิปไตยเป็นไปในทิศทางไหนนายชวน หลีกภัย ประธานสภาผู้แทนราษฎร กล่าวถึงการประชุมสภาผู้แทนราษฎรในช่วงบ่ายวันนี้ 6 พฤศจิกายน 2562 จะเริ่มจากวาระการปรึกษาหารือของสมาชิก กระทู้ถามทั่วไปและกระทู้ถามแยก รวม 4 กระทู้ วาระเพื่อทราบ 9 เรื่อง ซึ่งปกติจะใช้เวลาพอสมควร จากนั้นจึงจะถึงการพิจารณาเรื่องด่วนญัตติและญัตติเสนอใหม่ ซึ่งสมาชิกจากฝ่ายค้านและรัฐบาลต่างเสนอญัตติด่วน เรื่องขอให้สภาผู้แทนราษฎรตั้งคณะกรรมาธิการวิสามัญเพื่อศึกษาและแก้ไขรัฐธรรมนูญปี 2560 ซึ่งต้องรอดูช่วงค่ำๆ ว่า จะสามารถเข้าสู่การพิจารณาได้ทันในวันนี้หรือไม่ ประธานสภาผู้แทนราษฎร ยังย้ำแนวคิดการแก้ไขรัฐธรรมนูญว่า ทุกฝ่าย ส.ส. และ ส.ว.ต้องหารือร่วมกัน เพื่อวางแนวทางว่าต้องการให้ประชาธิปไตยเป็นไปในทิศทางไหน และบทบาทอำนาจหน้าที่ของแต่ละฝ่ายในทางนิติบัญญัติควรเป็นอย่างไร เพราะการแก้ไขรัฐธรรมนูญไม่ใช่พิจารณาเฉพาะมาตราและถ้อยคำ แต่สิ่งสำคัญคือ พฤติกรรมของตัวบุคคล ที่ไม่เคารพรัฐธรรมนูญ อย่าไปมองว่ารัฐธรรมนูญไม่ดีอย่างเดียว ส่วนกรณีพรรคประชาธิปัตย์ เตรียมผลักดัน นายอภิสิทธิ์ เวชชาชีวะ เป็นประธานคณะกรรมาธิการวิสามัญแก้ไขรัฐธรรมนูญสภาผู้แทนราษฎรนั้น นายชวน กล่าวว่า ตนเองไม่ได้เข้าประชุมพรรคเลยไม่ทราบก็ต้องดูว่านายอภิสิทธิ์ จะตัดสินใจอย่างไร สำหรับตำแหน่งประธานคณะกรรมาธิการวิสามัญเป็นเรื่องของคณะกรรมาธิการวิสามัญคณะนั้น ว่า จะเลือกใคร